GABRIELLE BERNSTEIN

TÖRTÉNHETNEK
CSODÁK

42 LÉPÉS A CSODÁK ÚTJÁN
a boldogság eléréséhez

ÉDESVÍZ KIADÓ
BUDAPEST

A fordítás az alábbi kiadás alapján készült:

Gabrielle Bernstein / May Cause Miracles

A 40-Day Guidebook of Subtle Shifts for Radical Change

and Unlimited Happiness

Harmony Books, an imprint of the Crown Publishing Group,

a division of Random House LLC, 2013

Fordította Kovács Zsuzsa

Szerkesztette Molnár Eszter

Copyright © Gabrielle Bernstein, 2013

Hungarian translation © Kovács Zsuzsa, 2014

Hungarian edition © Neemtree Corporation AG, 2014

Cover design © Neemtree Corporation AG, 2014

Minden jog fenntartva. A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve az internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Borítót készítette Édesvíz Kiadó Kft.

Elektronikus változat: Békyné Kiss Adrien

ISBN 978-963-529-261-5 (epub)

ISBN 978-963-529-262-2 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az e-book kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Vőlegényemnek, Zachnek.

Fejet hajtok csodálatos utad előtt.

Bevezetés

A földi mennyországra nem rátalálni kell, hanem mellette dönteni.

WAYNE DYER

A karrieremben 2009 tele fordulópontot jelentett. Éppen jobb kiadási feltételeket igyekeztem kivívni első, Add More ~ing to Your Life című könyvemhez. Akkoriban kezdett szorongatni minket a gazdasági válság. Mindenkor a félelem és a bizonytalanság vitte a prímet, a hírek a folyamatosan növekvő munkanélküliségről szóltak, és alig volt olyan iparág, amelyik ne tapasztalt volna negatív hatásokat.

Emlékszem, anyám konyhájában ültem, és mostohaapámnak magyaráztam a könyvem koncepcióját. Próbált a lehető legjobban támogatni, de nagyon erős volt félelme a gazdasági válságtól. Azt mondta, az elképzelés szuper, de ne felejtsem el, hogy éppen borzalmas időket él a gazdaság. Nem lesz könnyű könyvet eladni. Magabiztosan és szinte önkéntelenül ömlöttek belőlem a szavak válaszképpen: „Köszönöm, hogy megosztottad velem aggodalmadat, de én nem így gondolom, mert hiszek a csodákban.” Úgy éreztem, ezek a szavak erőt adnak, és tele vagyok hittel, fittyet hányva a külvilág ellenállására. Abban a pillanatban észleltem elkötelezettségemet, hogy elengedjem a félelmet, és újrakalibráltam a csodákba vetett hitemet.

Három hónappal később eladtam a könyvet.

Az elmúlt hét évben keményen dolgoztam azon, hogy távol tartsam a félelmet az elmémtől, és megtartsam csodaváró beállítottságomat. A csodák iránti elhivatottságom eredményeképpen a szeretet szószólója lettem, világszerte nyújtok inspirációt hallgatóságomnak előadásaimmal, könyveimmel és a közösségi médián keresztül. Ma csodálatos életet élek, és az a küldetésem, hogy mindenkinek segítsek ezt elérni. A csodák iránti elhivatottságom vezetett ehhez a nagyszerű állapothoz, de őszinte leszek: eleinte nagyon nehéz volt szeretetteljes gondolatokat választani a félelem káprázatai helyett. Könnyűnek tűnik, hiszen ki ne akarná becserélni a félelmet szeretetre? A félelmet feladni azonban éppen olyan, mintha a cukorról akarnánk lemondani: mindkettő „sunyi” összetevő, amely szinte mindenben megbújik. És amikor már éppen azt gondolod, hogy uralod ezt az epekedést, hirtelen újra felüti csúnya fejecskéjét. Ennélfogva a félelemben gyökerező minták elengedése nem kontároknak való feladat. Szorgalmat és elkötelezettséget követel. Az kell hozzá, hogy teljes szívvel csodatevő légy.

Az én „félig teli pohár” életstílusom egyik fő összetevője A csodák tanítása iránti elhivatottságom, amely szerint: „A képzetlen elme semmit nem érhet el.” A Tanítás, a Foundation for Inner Peace kiadásában megjelent, önvizsgálatra biztató, metafizikai iránymutatás majd’ negyven év alatt több százezer ember életét változtatta meg.{1} Mindenki úgy, akkora vehemenciával és olyan befogadóképességgel közelíti meg, ahogyan neki a legjobb. Az én tapasztalatom szerint a Tanítás tanulmányozása hihetetlen mértékben tisztítja az elmét, arról nem is beszélve, hogy rakétasebességgel indítja be az életet.

A Tanítás követőjeként megtanultam, hogy az igazi boldogság megtalálásához muszáj szembenéznünk félelmeinkkel. A gyakorlás során iránymutatást kaptam minden félelmem és okainak vizsgálatára. Amikor például megnéztem az ételekkel kapcsolatos félelemmintáimat – nagy evészetek, rögeszmés foglalkozás a következő étkezéssel – megértettem, hogy a kényszeres túlevés az étkezőasztal mellett felszedett, gyerekkori szorongásomra adott reakció. Anyám régen túl sokat evett. Nyugtalanságát akarta elzsibbasztani, s az evésbe menekült, én pedig öntudatlanul átvettem ebédlőasztal körüli szorongását. Ez a látszólag lényegtelen élmény rengeteg frusztrációt okozott nekem az evéssel kapcsolatban. Öntudatlanul tettem szert az ételekkel kapcsolatos félelmeimre. Az abban a félelemben gyökerező gondolat, hogy soha nem elég, olyan belső dialógussá vált, amely minden étkezésnél gyötört. Túl sokat és túl gyorsan ettem. Soha nem ízlelgettem az ételt. Még csak nem is élveztem az evést. Ebben a gyötrő ördögi körben éltem évekig, amíg hajlandó lettem utánajárni a viselkedésem mögött rejtőző félelemnek. Amint azonban megnéztem, megértettem, hogy az azon a hamis meggyőződésen alapul, hogy soha semmi nem elég. Évtizedeket töltöttem attól félve, hogy nincs elég ennivaló. Én döntöttem úgy, hogy ezt a korlátozó meggyőződést a jelenem részévé teszem, és folyamatosan újrajátszom életem minden napján. És pont ez a korlátozó meggyőződések lényege. Csak füst és tükör mindegyik, mentális bűvészmutatvány, amely rossz irányba terel minket az élet útján. Hajlandóságomon, a csodák iránti elhivatottságomon és a végtelen türelmen keresztül találtam rá mindazokra a forrásokra, amelyekre a gyógyuláshoz szükségem volt. Idővel aztán ételfüggőségem is elmúlt.

Miután rájöttem, hogy túlzott evéssel soha az életben nem fogom elérni, hogy biztonságban és teljesnek érezzem magam, arra a felismerésre jutottam, hogy nincs olyan rajtam kívül álló dolog, amely feltölthetne. Megtanultam, hogy a valódi boldogság nem a szerzésből, hanem az adásból származik. Elfogadtam, hogy az igazi derű és boldogság a szeretettel való összekapcsolódás eredménye. Mélyen legbelül, természetünkből adódóan mindnyájan szeretetet akarunk adni és kapni. Az igazi boldogság akkor köszönt be, ha betöltjük rendeltetésünket, vagyis igazán szeretjük magunkat, és megosztjuk a szeretetet másokkal.

Amint a Tanítást beépítettem mindennapi életembe, kitakarítottam magamból minden félelemben gyökerező gondolatmintát. És minden változni kezdett. A legjelentősebb változás nem is az volt, amit tapasztaltam, hanem az, ahogyan megéltem a dolgokat. A Tanítás útmutatásait követve megbocsátottam saját múltamat, elengedtem a jövőmet, és szeretettel és hittel álltam a jelen elébe. Az életemben bekövetkező változások minden képzeletet felülmúltak.

És most megmutatom, hogyan érheted el te is ugyanezt.

Így legyél csodatevő

Először meg kell értened a félelmedet ahhoz, hogy a szeretetet választhasd helyette. A csodák tanítása követőjeként megtanultam tanúja lenni saját félelemben gyökerező gondolataimnak. Amikor éreztem, hogy megjelenik a félelem, vettem egy mély levegőt, kiléptem gondolataimból és tetteimből, és megfigyeltem a viselkedésemet. Azáltal, hogy tanúja voltam félelmeimnek, megláttam, valójában mennyire illuzórikusak. Pályafutásom elején egy PR-ügynökséget vezettem. Minden új ügyfél új lehetőséget kínált arra, hogy kialkudjam havidíjamat. Utáltam alkudozni. Nyugtalan és ideges lettem tőle, odalett a lelki nyugalmam. Amikor beismertem magamnak, hogy félek több pénzt kérni, rájöttem, hogy ez egy fiatal lánykoromban felszedett másik félelemmel függ össze: hogy nők ne akarjanak többet. Ez a világ által létrehozott külső kivetítés volt, és én úgy döntöttem, hogy hiszek benne. Őszintén szólva nem is emlékszem, hol vagy mikor szedtem fel, de ragasztóként tapadt rám. Ez a múltból származó, félelemben gyökerező illúzió elégszer újrajátszotta magát ahhoz, hogy meggyőződéssé váljon, amelyhez ragaszkodtam. Amint azonban kezdtem őszintén szembenézni félelmemmel, kiderítettem azt is, hogy ez a hiánymentalitás hogyan válhatott félelemben gyökerező mintává az elmémben. A könyvben mindenütt erősíteni fogom azt az üzenetet, hogy a félelemminták melletti tanúságtétel az első lépés afelé, hogy leváljunk róluk. Támogatást és iránymutatást fogsz kapni tőlem, miközben életed minden területén szembenézel félelmeiddel.

Ekkor lép be a képbe a hajlandóság. Csak akkor változtathatsz egy mintán, ha a hajlandóságod is megvan a változtatáshoz. A csodák tanítása szerint, ha a leghalványabb hajlandóság megvan benned, akkor mindened megvan ahhoz, hogy eljuss a változáshoz. Amikor megnyílunk rá, hogy elengedjük a félelmünket, szívünket, elménket és energiánkat is megnyitjuk, hogy új perspektívára leljünk. Hajlandóságunk még jobban tudatosítja bennünk az új lehetőségeket, és beindítja azt, amit én felsőbb énnek (belső vezetőnek) hívok. Felsőbb éned a szeretet hangja; ő inspirál, ő súgja intuícióidat. Felsőbb éned vezet ki a félelemből, vissza a szeretethez. Csak egy kis hajlandóságra van szükséged ahhoz, hogy felsőbb éned működésbe lépjen, és iránymutatást kapj a változáshoz.

Ez az iránymutatás különbözőképpen érkezhet: intuíció, inspiráció formájában, vagy néha akár szinkronicitás útján is. Az intuíciót időnként erőteljes belső tudásként éljük meg, amely valamilyen formában iránymutatást ad. Az inspirációt az áramlás és izgalom érzéseként is megtapasztalhatjuk, amely azokban a pillanatokban ér minket, amikor gondolatainkat és tetteinket a szeretetre hangoljuk rá. Aztán ott vannak a szinkronicitás valóban hihetetlen pillanatai, mint amikor éppen édesanyádra gondolsz, és ő felhív; vagy amikor folyton egy új könyvről hallasz, amelyik aztán másnap leesik a polcról az üzletben. A könyvben lévő feladatok egymás utáni teljesítése során belső vezetőd jelenléte egyre nyilvánvalóbbá válik, miközben az intuíció, az inspiráció és a szinkronicitás természetesen áramlik.

A csodálatos életnek van még három másik nagyon fontos összetevője: a hála, a megbocsátás és a szeretet. Az első a hála. A hálát hangsúlyozó hozzáállás az egyetlen lehetséges hozzáállás a csodatevő számára. A hálás élet több bőséget, elfogadást és megbecsülést eredményez. Ha vissza akarod alakítani félelmeidet szeretetté, a hálás élet mellett kell letenned a voksodat.

Ezt követi a megbocsátás. A megbocsátás olyan a csodatevő életében, mint a saláta a nyers vegán konyha kedvelője számára. A megbocsátás révén tisztíthatjuk meg magunkat a régi félelmektől, és áraszthatjuk el fénnyel az aggodalom, a kétkedés és a gyanakvás sötétségét. Az áldozat szerepének továbbjátszása helyett megbocsáthatunk és felszabadulhatunk. Minden egyes döntéssel, amelyet a megbocsátás mellett hozunk, a félelemtől a szeretet felé mozdítjuk el felfogásunkat.

Legvégül pedig ott van a szeretet: a legfontosabb összetevő. A csodák tanításában az áll, hogy az egyetlen dolog, amely bármilyen helyzetből hiányozhat, az a szeretet – és ahol félelem van, ott nincs szeretet. Ezért a csodálatos élethez elengedhetetlen, hogy nyitott szívvel éljünk, és saját igaz célunkként öleljük magunkhoz a szeretetet.

A csodák megtapasztalása

Ha ragaszkodsz a Tanítás alapelveihez, annak az a jutalma, hogy minél többször döntesz a hála, a megbocsátás és a szeretet mellett, annál több csodát fogsz tapasztalni. Ha nem vagy egészen biztos abban, hogy mit is értek „csoda” alatt, egyszerűen el tudom magyarázni: a csoda felfogásbeli átkapcsolás a félelemről a szeretetre. Csoda lehet a pillanat, amikor úgy döntesz, hogy megbocsátasz egy régi szerelmednek, és elengeded az évtizedeken át hurcolt neheztelést, vagy amikor rájössz, hogy állásod elvesztése nem tragédia volt, hanem lehetőség arra, hogy igazi hivatásodat kövesd. Egyszerűen szólva csoda minden olyan pillanat, amikor a szeretetet választod a félelem helyett. És minél több csodát élsz át, annál kevésbé valószínű, hogy sötét szemüvegen keresztül lásd az életet. Amikor úgy döntesz, hogy a szeretetet látod a félelem helyett, az élet áramlani kezd. Elönt a békesség érzése, és minden helyzetben meglátod a szeretetet. A bosszantó akadályok csökkennek, és úgy érzed majd, hogy egy felsőbb erő vezérli az életedet.

Az én elhivatottságom, hogy így éljek, életem minden területét megváltoztatta. Elengedtem a szerelemhez, a drogokhoz, a munkához, az ételhez – a te életedben te mondod meg, mihez – kapcsolódó függőséget. Megtanultam a megbocsátást választani minden olyan pillanatban, amikor a neheztelés megjelenik az elmémben. Elmúlt félelmem a pénzügyi bizonytalanságtól, belső bőségem pedig – lelkesedésem azért, hogy szeretet által vezérelt életet éljek – külső bőségben tükröződik. Az akadályokat ma lehetőségnek tekintem, és tudom, hogy az univerzum támogatását élvezem. És ami a legfontosabb: bizonyosan érzem, hogy létezik egy nálam nagyobb erő, amely minden mozdulatomat segíti. Felsőbb énem működésbe lépett!

Amikor elengeded a félelmeidet, kezded felemelni a gondolataidat, és ennélfogva energetikai állapotod is javul. Tested olyan molekuláris struktúra, amely mindig energiától vibrál. Ez az energia akkor pozitív, ha a gondolataid pozitívak, és akkor negatív, amikor a gondolataid is azok. Hasonló a hasonlót vonzza. Ezért ha az energiád negatív… találd ki, mi lesz! Negativitást fogsz bevonzani az életedbe. Ha például úgy mész el egy állásinterjúra, hogy azt hiszed, nem vagy elég jó a kérdéses pozícióhoz, energetikai szinten bizonytalanságot és alkalmatlanságot sugárzol. Ez az energia nem vonzó a munkáltató szemében, és nem kapod meg az állást. Ebben az esetben a gondolataid táplálták az információt az energiádba, ez pedig negatívan befolyásolta valóságodat. A csodaközpontú megközelítés megmutatja, hogyan változtass a gondolataidon és az energiádon, hogy ezáltal pozitivitást vonzz az életedbe. Ha azzal a meggyőződéssel sétáltál volna be az állásinterjúra, hogy jó vagy a munkára, energiád ugyanezt az erőt sugározta volna. Az általad tett pozitív benyomás következtében pedig akár azonnal megkaphattad volna az állást, vagy később megkereshettek volna. Akárhogy is, a pozitív energia pozitív eredményeket hoz. A félelem elengedéséhez őszinteség és bátorság kell – de ez egyszerű. És ha megvan benned a hajlandóság, a képesség is meglesz.

El akarod érni ezeket az elképesztő eredményeket? Akkor csatlakozz hozzám az új felfogás felé vezető úton.

Negyvennapos csodatevő elköteleződés

Mint bármilyen egyéb hatékony gyakorlat, az igazi átalakulás is a mindennapos ismétlés eredménye. Kezdd egy negyvennapos elköteleződéssel, és azonnal pozitív eredményeket fogsz tapasztalni. Hogy miért negyven nap? A metafizikusok és a jógik nagy hangsúlyt fektetnek a negyvennapos gyakorlat ismétlődésére. Számtalan mitikus példát találunk erre Mózes negyvennapos tartózkodásától a Sínai-hegyen egészen Buddha megvilágosodásáig egy májusi teliholdkor, miután negyven napon át meditált és böjtölt a bódhifa alatt. Magának a számnak is jelentősége van: kutatások kimutatták, hogy ha egy új mintát negyven napon át ismétlünk, azzal módosíthatjuk az agyunkban a neuronok útját, és ezáltal hosszan tartó változást érhetünk el. Úgyhogy vágjunk bele a negyvennapos félelemtisztításba. (Mivel ez a gyakorlat hat héten át zajlik, valójában negyvenkét nap áll rendelkezésedre a félelem kitakarításához – ami két plusz napot jelent a gyakorlásra!) Amikor változtatni akarunk valamin, az egyszerű, következetes átállások számítanak – ezért úgy állítottam össze az útitervet, hogy szórakoztató és kivitelezhető legyen. Úgy vezetlek majd az úton, hogy az egyszerű legyen, és ne térhess le róla. És amikor elérkezik az ideje, csodatevő válik belőled.

Ha úgy döntesz, hogy ezt a tervet követed az elkövetkező hat hétben, félelemről szeretetre kezded el átprogramozni gondolataidat. Ha szeretnéd elérni ezeket az eredményeket, maradj az úton, és kötelezd el magad a csodatevő életmódja mellett.

A könyv hat fejezetből áll: minden hétre jut egy. A heti fejezetek napi bontásban tartalmazzák az egész heti gyakorlatsort, amelynek célja az, hogy a gondolataidat visszaalakítsd szeretetté. Az egyes hetek életed különböző területeire összpontosítanak:

Ҩ Első hét. Ezen a héten meglátod, hogyan vetett neked gáncsot a félelem, és miként gátolta életed áramlását. Lefektetem az alapokat, és megmutatom, hogyan teheted magadévá a fő alapelveket: tanúskodás a félelmed mellett, hajlandóság a változásra, hála, megbocsátás, csodavárás, elmélkedés és összegzés.

Ҩ Második hét. Ez a hét teljes mértékben arról szól, milyen fontos szeretni önmagunkat. Saját magaddal való kapcsolatodat fogjuk erősíteni, valamint az önmarcangolás régi mintáinak elengedésére irányuló hajlandóságodat. Az önszeretet elengedhetetlen a csodatevő gyakorlatához.

Ҩ Harmadik hét. Olyan feladatokat adok, amelyek megváltoztatják a testeddel és az étkezéssel kapcsolatos negatív mintákat. Segítek felderíteni a problémák hátterében rejlő okokat, és elkezdjük fénybe borítani az életed e területét uraló sötétséget. Hamarosan ráébredsz majd, hogy szeretetteljes gondolatokkal nagymértékben javíthatsz azon, ahogyan az ételeket megemészted és a saját testedet észleled.

Ҩ Negyedik hét. Szerelem van a levegőben! Segítek őszintén szembenézni azzal, ahogyan a félelem visszatartott a szerelmi boldogságtól. Ezen a héten sokszor fordulunk a Tanításhoz a szerelemmel kapcsolatos félelmek elengedése céljából. Akár egyedülálló vagy, akár párkapcsolatban élsz, ezeknek a nagyszerű eszközöknek a segítségével azonnali belső változásokat tapasztalhatsz a szerelem témakörében.

Ҩ Ötödik hét. Arra fogunk koncentrálni, hogy a félelem hogyan blokkolta a pénzügyi bőséget. A heti gyakorlatok felkeltik benned a jelenlegi munkahelyed iránti hálát, segítenek szembenézni pénzügyi félelmeddel, és rávezetnek, hogyan változtass a pénzzel és munkával kapcsolatos korlátozó meggyőződéseiden. A heti belső munka akármilyen foglalkozásra alkalmazható: lehetsz szabadúszó, háztartásbeli, filantróp, bankár vagy értékesítő és így tovább. Csak alkalmazd az alapelveket arra a munkára, amelyet éppen végzel.

Ҩ Hatodik hét. Ezen a héten megszereted a csodatevő lét gyakorlatát. Itt fogod átállítani a fókuszodat önmagadról arra a belső erőre, amely energetikai változást eredményez a környező világban. A csodák tanításának az egyik kulcsfontosságú alapelve a szolgálat, amelyet ez a hét erősen hangsúlyoz. Rá fogsz ébredni, hogy a világ szolgálata olyan, mintha megkínálnád magad egy hatalmas, púpozott tányér szeretettel. Ha arra összpontosítod gondolataidat és energiádat, hogy másokat szeress, megnyílik a szíved, és felragyog igazi célod.

Minden hét az egymást követő feladatok rétegeire épül, és arra, hogy ahogyan befogadod a csodákat, úgy erősödnek mentális izmaid. Minden nap ugyanazt a menetrendet követjük, amelynek segítségével ismétléseket alakítunk ki a napirendedben és az elmédben. A gyakorlatok az ismétléssel egyre könnyebbek lesznek, amíg végül szinte a véreddé válnak. Bár előfordulhat, hogy lesznek bukkanók az út során, ha akarod a változásokat, nem lesz nehéz létrehoznod őket. Ha hajlandó vagy a változásra, minden energiát és támogatást meg fogsz kapni, amire csak szükséged van a továbblépéshez. Végezz elkötelezetten minden egyes gyakorlatot, és számíts a csodákra!

Így működik

A könyv célja az, hogy segítsen a finom átállások létrehozásában a csodálatos változás érdekében. Ezért ne ragadj le magánál a folyamatnál. Ha követed a napi egyszerű lépéseket, minden a rendelkezésedre fog állni, ami kell. Ne próbálj előre ugrani a gyakorlatokban, vagy többet végezni napi egynél. Minden leckét pontosan akkorra terveztem, amikor annak lennie kell. Igyekezz a tervnél maradni – ha azonban úgy érzed, hogy egy kicsivel többet kell időznöd egy adott nap programjánál, semmi gond. Nyugodtan ismételj meg egy-egy napot, ha mélyebbre szeretnél jutni a gyakorlatokkal. Végső soron azonban bízz abban, hogy van egy terv, amelyet pontosan neked készítettek. Minden gyakorlat apró változásokat hoz létre. Ezek a változások a csodák. És minél több csodával találkozol, annál csodálatosabb lesz az életed.

Mielőtt azonban elkezded edzeni szeretetizmaidat, mindenképpen fel kell készülnöd az útra. Az alábbiakban néhány fontos tudnivalót és felkészítő információt találsz, mielőtt elindulsz.

Készülj fel a meditálásra!

A könyv egyik előnye, hogy sok gyakorlata elgondolkodtat önmagadon, és nagyon nyugtató hatású. Minden napon úgy vezetlek át, hogy megalapozzam és elmélyítsem meditációs gyakorlatodat. Minden gyakorlathoz olyan vezetett meditáció tartozik, amelyet weboldalamon (gabbyb.tv/meditate) egy csokorba gyűjtve is megtalálsz, ha meg akarod hallgatni.

Meditációs helyed

Önreflexiós élményeidet mélyítendő azt javaslom, különíts el magadnak egy saját meditációs helyet az otthonodban. Lehet ez a hálószobád egy zuga, egy beugró a dolgozóban, vagy egyszerűen az ágyad sarka. Olyan helyet keress, ahol egyedül, békében lehetsz. Az én meditációs helyemen van egy meditálószék (ez látható a weboldalamon: gabbyb.tv/meditate), gyertyák, füstölők, kis, színes lapokra írt pozitív megerősítések, valamint inspiráló képek és idézetek. És ami a legfontosabb, ez olyan hely, ahol a középpontomban vagyok, és megnyugszom. Meditációs helyedet a reggeli és esti gyakorlatokhoz fogod használni, ez lesz a te szent helyed. Valószínű, hogy itt szeretsz majd a legjobban pihenni.

A naplód

A meditációs hely mellett egy naplóra is szükséged lesz. Akár mindig veled lehet, hogy a nap során feljegyezhesd a benned lezajló változásokat, úgyhogy ügyelj rá, hogy ne legyen túl nagy, hogy simán beférjen a táskádba.

Öngondoskodás

A csodálatos átalakulási folyamat során előfordulhat, hogy elsöprő érzelmek lepnek meg. Higgy nekem, ez jó jel! Ha azonban nem sorolod nagyon fontos helyre a magaddal való törődést, ezek az érzelmi kitörések megijeszthetnek és visszavethetnek. Ezért lényeges, hogy a napjaidba iktass be különleges tevékenységeket, amelyekkel önmagadról gondoskodsz. Én például nagyon szeretek gyertyafényes fürdőt venni. A fürdőzés egyszerű gyakorlata olyan kényeztetés, amely mindenféle változások során tartja bennem a lelket. Függetlenül attól, hogy mi zajlik éppen az életemben, a napi fürdőm létfontosságú. Válassz ki tehát egy vagy két olyan dolgot, amelyet kényeztetésként építesz be a gyakorlatodba. Lehet, hogy ez abban nyilvánul majd meg, hogy extrán odafigyelsz arra, hogy egészséges ételeket egyél, több vizet igyál, vagy többet aludj. Tudnod kell, hogy ez egy olyan átalakító gyakorlatsor, amely megnyit téged. Készülj fel rá, hogy tudatos magadra figyeléssel tartsd fenn az egyensúlyodat. Étkezz jól, aludj jól, gondolkodj jól!

Légy éber!

Az egész út során soha ne feledkezz meg arról, hogy a félelem trükkös állapot. Pont, amikor már azt hiszed, hogy megoldottad a szeretet-dolgot, besomfordál a félelem. Ettől nem kell félned – csak légy éber! Ha a tudatában vagy, hogyan viselkedik a félelem, kordában tarthatod. És – mivel saját magaddal is végig törődni fogsz – kevesebb esélye lesz a félelemnek arra, hogy felüsse a fejét. A szeretet olyan sok helyet elfoglal majd az elmédben, hogy a félelemnek egyszerűen nem lesz hová mennie, csak kifelé. Bízz ebben, és tudd, hogy a szeretet mindig fényesebben ragyog majd, mint a félelem.

Vágjunk bele a munkába!

Most, hogy lefektettem számodra a csodaváró folyamat alapjait, itt az ideje, hogy nekifogj az időbeosztásnak. Azt javaslom, vasárnap kezdd el a gyakorlatokat. Minden hét azzal kezdődik, hogy elolvassuk a következő hét bevezetőjét. Úgyhogy a legközelebbi vasárnapon olvasd el az első hét bevezetőjét, hétfőn pedig kezdd az első nappal. Nem kell ehhez a menetrendhez ragaszkodnod, de próbáld ki a javaslatomat, és majd meglátod, beválik-e. A folyamatnak nem kell merevnek lennie; inkább iránymutatást ajánl ahhoz, hogy létrehozd saját átalakító gyakorlatodat.

Vedd komolyan a gyakorlatot. Bízz benne, hogy ahogy megváltoztatod a gondolataidat, tetteid és tapasztalásaid is aszerint fognak változni. Ahogy A csodák tanítása üzeni: „Talán azt hiszed, a cselekedeteidért felelős vagy ugyan, a gondolataidért azonban nem. Az igazság az, hogy felelős vagy azért, amit gondolsz, mivel csakis a gondolatok szintjén gyakorolhatod a választást. Tetteid mindig a gondolataidból fakadnak.” A gyakorlatok minden egyes napján segíteni fogok „gyakorolni a döntést”, hogy változtass a gondolkodásmódodon. Ahogy egyre jobban változik a felfogásod, úgy kezdesz majd csodálatos változásokat észlelni az életedben.

Most pedig itt az ideje az elengedésnek, hagyd, hogy vezessenek, és számíts a csodákra.

1. HÉT

Csodavárás

Gondolataim csupán képek, amelyeket én alkottam.

A CSODÁK TANÍTÁSA

Félelem: valósnak tűnő, hamis bizonyíték. Igen, ez így van: amikor a félelemre összpontosítasz, az lesz a valóság. Mindnyájan egyedi módon szedtük össze félelmeinket, majd – mentális filmekként – ezeket a félelmetes történeteket játsszuk le újra és újra az elménkben. Minden egyes félelem-meggyőződésünk a saját döntésünk. Mi döntünk úgy, hogy hiszünk a híradóból áradó félelemben, az otthonunkban lévő félelemben és az elménkben fészkelő félelemben. A félelem ragályos. Életünk során a környező világból szívjuk magunkba, és egy idő után elhisszük, hogy azok a félelmek a mi valóságunk. Valamilyen módon, életünk egy vagy több zugában mindnyájan magunk döntöttünk úgy, hogy ragaszkodunk a félelemhez. Talán attól rettegsz, hogy nincs elég pénzed, talán attól, hogy egyedül vagy… de az is lehet, hogy csak úgy egyszerűen félsz mindentől. Velem ez volt a helyzet.

Több mint húsz éven át félelemben éltem. Féltem, hogy nem vagyok elég okos, elég csinos vagy elég menő, elég tehetős. Még attól is féltem, hogy túl jó vagyok. A félelem irányította a show-t. Életem minden éber pillanatában azon voltam, hogy evéssel, romantikus kalandokkal, szerelemmel, munkával, drogokkal, pletykával, televízióval altassam el a félelmemet – bármivel, csak ne kelljen foglalkoznom vele. Úgy játszottam le újra és újra félelemben gyökerező gondolataimat, mint valami megakadt lemez. Az aggodalom és belső nyugtalanság soha nem szűnő állapotában éltem.

Aztán huszonöt éves koromban padlóra kerültem. A félelem kiszívta belőlem az életet. Érzelmileg, fizikailag és spirituálisan is csődöt mondtam, és drogfüggő lettem – nem volt más választásom, ki kellett derítenem, hogyan élhetnék jobban. Meg kellett adnom magam annak a hűséges hangnak, amely évek óta a nevemet szólongatta. 2005. október 2-án este azért imádkoztam, hogy hajlandó legyek máshogyan látni a dolgokat. Azért imádkoztam, hogy a szeretet belépjen félelemtől vezérelt elmémbe. És megtörtént. Másnap reggel egy határozott, belső, szeretetteljes hang lépett elő, és arra biztatott, hogy változtassak az élettel kapcsolatos nézőpontomon. Azt mondta: „Állj le a szerekkel, és olyan életed lesz, amely a legvadabb álmaidat is meghaladja.” Annyira aszerint akartam élni, amit a hang mondott, hogy ez segített meghallani intuíciómat, és újrakapcsolódni a szeretethez. Azóta is odafigyelek rá.

Ez a döntés volt a kulcsa annak, hogy csodaváró lettem. 2005. október 2-án ezt akartam – és ugyanezt akartam október 3-án, 4-én, 5-én és így tovább. Még ma is ezt akarom. Az a mélységes vágyam juttatott el idáig, hogy a szeretetet lássam a félelem helyett. Ahogy az a belső vezető ígérte, ma olyan életet élek, amely a legvadabb álmaimat is túlszárnyalja. Nálam boldogabb embert nem ismerek, és ez a boldogság egy egyszerű döntés következtében lett az enyém: a szeretetet választottam.

Akármilyen félelmetes is, minden helyzetben van választásunk: eldönthetjük, hogy a szeretetet látjuk a félelem helyett. Tudom, hogy ez elég szélsőséges kijelentés valakitől, aki a legsötétebb pillanataiban drogfüggő volt, és belső nyugtalanság uralta. A világon mégis rengeteg ember van, aki az általam ismert rettegésnél sokkal szörnyűbb félelmeket élt át. Egyvalami azonban közös bennünk: mindnyájan dönthetünk úgy, hogy inkább a szeretetet érzékeljük. Dönthetünk úgy, hogy az előttünk lévő félelemre összpontosítunk, de úgy is, hogy kitárjuk a szívünket, és megadjuk magunkat egy nálunk nagyobb erőnek, hogy visszaállítsa a szeretetbe vetett hitünket.

A könyvben úgy utalok majd erre a „nagyobb erőre”, mint egy mindig jelenlévő szeretetenergiára, amely körülvesz és támogat minket, és úgy vezérel, hogy békére leljünk. Nevezd Istennek, nevezd felsőbb énnek (belső vezető), nevezd szellemnek – a könyvben hívjuk most szeretetnek, bár én felváltva fogom használni ezeket a kifejezéseket.

Ne tévesszük össze ezt a szerelemmel; inkább tekintsük egy olyan belső erő jelenlétének, amely még több erőt vonzhat magához. Mintha csak valami mágneses erő lenne bennünk. Ha kitakarítjuk az erőnket blokkoló félelmet, mágnesként fogjuk vonzani a csodákat. A könyvben lévő feladatok segítségével elengedheted a félelmet, amely nem engedi, hogy ehhez a szeretetteljes erőhöz kapcsolódj. A csodák tanítása című könyvben ez áll: „A te feladatod nem az, hogy keresd a szeretetet, csupán az, hogy rátalálj magadban a korlátokra, amelyeket a szeretet ellen emeltél.” Igen, ez igaz. Nem kell vadásznod erre a hatalmas szeretetre – ereje máris ott van benned. Sajnálatos módon azonban olyan események történnek az életünkben, amelyek téglákként építik a falat. Minden egyes félelemben gyökerező tapasztalás még egy téglát rak arra a falra, amelyik elzár saját belső erődtől. Nekem az a dolgom, hogy olyan szerszámokat adjak a kezedbe, amelyeknek a segítségével kiszedegetheted a téglákat, és ezáltal eldobhatsz mindent, ami elválaszt saját szeretetteljes, hatalmas igazságodtól.

A „benned lévő korlátok”, amelyek eltorlaszolják előled a szeretetteljes perspektívát, azokon a félelemben gyökerező kivetüléseken alapulnak, amelyeket A csodák tanítása „egóként” emleget. Az ego a félelem szinonimája, amely ítélkezést, támadást, féltékenységet szül, és minden olyan negatív hozzáállást, amely elválaszt saját szeretetteljes igazságodtól. Az ego a bennünk jelenlévő szeretet ellenpólusa. Saját tapasztalásainknak megfelelően és döntéseink következtében mindnyájan más-más módon ragaszkodunk a magunk egón alapuló észleléseihez. Az egyik ember egója a pénzügyi bizonytalanság félelmét vetíti ki, a másiké a rettegést a megrendült egészségtől. Bár az egód által előadott történet egyedinek tűnhet számodra, tudnod kell, hogy nem vagy egyedül. Egy-két megvilágosodott mesteren kívül a világon mindenki nap mint nap megtapasztalja a saját egóját. Elengedésének egyik fő eszköze az, hogy tudatosítanunk kell magunkban a viselkedését. A könyv egyik fő témája az ego által vezérelt cselekedetek megfigyelése. Azzal gyengíted az erőit, ha górcső alá veszed egód sötét illúzióit.

ÉDESVÍZ WEBÁRUHÁZ
AKCIÓK • INFORMÁCIÓK

csomagkuldo@edesviz.hu
00-36-1-320-3642
www.edesviz.hu

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ MAGAZIN
EZOTÉRIA • SPIRITUALITÁS • ÉLETMÓD

Interjúk a szerzőkkel, érdekességek a könyvtémákról csak nálunk!

www.edesviz.hu

{1} A csodák tanítása 2013-ban jelent meg magyarul az Édesvíz Kiadónál.